DECIZIA CONSILIULUI
din 3 iunie 2008
de abrogare a Deciziei 2005/185/CE privind existența unui deficit excesiv în Republica Cehă
(2008/563/CE)
CONSILIUL UNIUNII EUROPENE,
având în vedere Tratatul de instituire a Comunității Europene, în special articolul 104 alineatul (12),
având în vedere recomandarea Comisiei,
întrucât:
(1)
Prin Decizia 2005/185/CE a Consiliului (1), în urma unei recomandări a Comisiei în conformitate cu articolul 104 alineatul (6) din tratat, s-a decis cu privire la existența unui deficit excesiv în Republica Cehă. Consiliul a constatat că deficitul public general a fost de 12,9 % din PIB în anul 2003 (5,9 % din PIB excluzând o operațiune de mari dimensiuni cu caracter excepțional legată de garanțiile de stat), cu mult peste valoarea de referință de 3 % din PIB din tratat.
(2)
La 5 iulie 2004, în conformitate cu articolul 104 alineatul (7) din tratat și cu articolul 3 alineatul (4) din Regulamentul (CE) nr. 1467/97 al Consiliului din 7 iulie 1997 privind accelerarea și clarificarea aplicării procedurii de deficit excesiv (2), Consiliul a adresat Republicii Cehe o recomandare, pe baza unei recomandări a Comisiei, în vederea soluționării situației de deficit excesiv până cel târziu în 2008. Recomandarea a fost făcută publică.
(3)
Ținând seama de importantul derapaj bugetar prevăzut pentru 2007 și de deficitul excesiv continuu din 2008 față de valoarea de referință, Consiliul a adoptat, la 10 iulie 2007, o decizie în temeiul articolului 104 alineatul (8), pe baza unei recomandări a Comisiei, prin care afirma că acțiunile întreprinse de Republica Cehă nu păreau a fi adecvate pentru corectarea deficitului excesiv până la termenul din 2008 (3). La 10 octombrie 2007, Consiliul a formulat o nouă recomandare în temeiul articolului 104 alineatul (7), pe baza unei recomandări a Comisiei, prin care recomanda Republicii Cehe să limiteze și mai mult deteriorarea bugetară în 2007 și reconfirma faptul că situația de deficit excesiv trebuie rezolvată până cel târziu în 2008, stabilind data de 9 aprilie 2008 ca termen până la care autoritățile cehe să întreprindă acțiuni eficiente. În acest sens, pe baza previziunilor disponibile la acea dată, Consiliul a solicitat autorităților cehe să garanteze o îmbunătățire a balanței structurale (și anume balanța ajustată ciclic, fiind excluse măsurile cu caracter excepțional și alte măsuri temporare), cu cel puțin
% din PIB în 2008 față de 2007.
(4)
În conformitate cu articolul 104 alineatul (12) din tratat, o decizie a Consiliului privind existența unui deficit excesiv se abrogă atunci când Consiliul consideră că deficitul excesiv din statul membru respectiv a fost corectat.
(5)
În conformitate cu Protocolul privind procedura aplicabilă deficitelor excesive anexat la tratat, Comisia furnizează datele necesare aplicării procedurii. În cadrul aplicării protocolului menționat anterior, statele membre au obligația de a comunica datele privind deficitele și datoriile publice, precum și alte variabile asociate de două ori pe an, până la 1 aprilie și până la 1 octombrie, în conformitate cu articolul 4 din Regulamentul (CE) nr. 3605/93 al Consiliului din 22 noiembrie 1993 privind aplicarea Protocolului privind procedura aplicabilă deficitelor excesive anexat la Tratatul de instituire a Comunității Europene (4).
(6)
Pe baza datelor furnizate de Comisie (Eurostat) în conformitate cu articolul 8g alineatul (1) din Regulamentul (CE) nr. 3605/93, ca urmare a notificării din partea Republicii Cehe înainte de 1 aprilie 2008 și pe baza previziunilor serviciilor Comisiei din primăvara 2008, se înregistrează următoarele concluzii:
-
deficitul public general a fost redus de la 2,7 % din PIB în 2006 la 1,6 % din PIB în 2007, ceea ce este sub valoarea de referință a deficitului de 3 % din PIB înainte de data limită stabilită de către Consiliu. Acest procent este comparabil cu obiectivul de 4 % din PIB din programul de convergență din martie 2007;
-
în timp ce veniturile provenite din impozitele pe venit au depășit așteptările, datorită unei creșteri economice mai mari decât se preconiza, reducerea deficitului în 2007 a fost și consecința limitării cheltuielilor, în special în ceea ce privește compensațiile pentru angajații din sectorul public și consumul intermediar. Majoritatea economiilor de cheltuieli au caracter permanent. Îmbunătățirea balanței structurale (și anume balanța ajustată ciclic, fiind excluse măsurile cu caracter excepțional și alte măsuri temporare) este estimată la puțin peste % din PIB în 2007;
-
pentru 2008, previziunile din primăvara 2008 estimează o reducere și mai mare a deficitului, la 1,4 % din PIB, determinată de măsuri privind economii suplimentare de cheltuieli, de măsuri legislative privind reducerea cheltuielilor sociale și de introducere a unor taxe parțiale în domeniul sănătății. Se preconizează că veniturile, ca procentaj din PIB, vor rămâne în mare parte constante, în contextul unei serii largi de măsuri privind taxele, puse în aplicare în 2008. Previziunile din primăvară sunt în concordanță cu obiectivul stabilit pentru deficit, de 1,5 % din PIB, inclus în raportarea fiscală din aprilie. Pentru 2009, previziunile din primăvară estimează, în ipoteza menținerii politicii bazată pe limitarea permanentă a cheltuielilor, o scădere mai mare a deficitului până la 1,1 % din PIB. Acest lucru indică faptul că deficitul a fost adus sub valoarea de referință de 3 % din PIB într-o manieră credibilă și durabilă;
-
se estimează că balanța structurală se va îmbunătăți cu aproape dintr-un punct procentual din PIB în 2008 și, în ipoteza menținerii politicii bazată pe limitarea permanentă a cheltuielilor, în aceeași proporție în 2009. Acest aspect trebuie privit în contextul necesității de a progresa în direcția obiectivului pe termen mediu (OTM) pentru poziția bugetară, ceea ce reprezintă, pentru Republica Cehă, un deficit structural de 1 % din PIB, conform recomandărilor din avizul Consiliului din martie 2008 privind programul de convergență actualizat din noiembrie 2007;
-
datoria publică se menține mult sub valoarea de referință de 60 % din PIB. Aceasta a scăzut de la 29,4 % din PIB în 2006 la 28,7 % în 2007. În conformitate cu previziunile din primăvara 2008, se estimează că rata datoriilor va continua să scadă sub 28 % din PIB până la sfârșitul anului 2009 (în ipoteza menținerii politicii).
(7)
Din punctul de vedere al Consiliului, deficitul excesiv în Republica Cehă a fost corectat și, în consecință, Decizia 2005/185/CE ar trebui să fie abrogată,
ADOPTĂ PREZENTA DECIZIE:
Articolul 1
Dintr-o evaluare globală rezultă că situația de deficit excesiv din Republica Cehă a fost corectată.
Articolul 2
Decizia 2005/185/CE se abrogă.
Articolul 3
Prezenta decizie se adresează Republicii Cehe.
Adoptată la Luxemburg, 3 iunie 2008.